PMIndiaData/PMIndiaSum huggingface dataset:
புவி தினத்தையொட்டி பூமித்தாய்க்கு நன்றி கூறும் வீடியோ காட்சி ஒன்றை பிரதமர் பகிர்ந்துள்ளார்

பூமித்தாயின் அன்புக்கு நன்றி கூறும் விதமாகவும், பூமியை பாதுகாப்பதற்கான நமது உறுதிப்பாட்டை மீண்டும் உறுதிப்படுத்தும் வகையிலும், புவி தினம் கொண்டாடப்படுவதாக பிரதமர் திரு நரேந்திர மோடி கூறியுள்ளார். இந்நாளையொட்டி வீடியோ காட்சி ஒன்றையும் பிரதமர் பகிர்ந்துள்ளார். பிரதமர் வெளியிட்டுள்ள டுவிட்டர் பதிவில்; “பூமித்தாயின் அன்புக்கு நன்றி கூறும் விதமாகவும், பூமியை பாதுகாப்பதற்கான நமது உறுதிப்பாட்டை மீண்டும் உறுதிப்படுத்தும் வகையிலும், புவி தினம் கொண்டாடப்படுகிறது” என்று தெரிவித்துள்ளார்.
குலாப் புயல் குறித்து ஆந்திரப் பிரதேச முதல்வருடன் பிரதமர் பேச்சு

பிரதமர் திரு நரேந்திர மோடி, ஆந்திரப் பிரதேச முதல்வர் திரு ஒய். எஸ். ஜெகன் மோகன் ரெட்டியுடன் உரையாடி குலாப் புயலினால் ஏற்பட்டுள்ள நிலவரம் குறித்து கேட்டறிந்தார். தேவையான அனைத்து உதவிகளையும் மத்திய அரசு வழங்கும் என்றும் பிரதமர் உறுதி தெரிவித்தார். பிரதமர் வெளியிட்டுள்ள சுட்டுரைச் செய்தியில், “ஆந்திரப் பிரதேச முதல்வர் திரு ஒய். எஸ். ஜெகன் மோகன் ரெட்டியுடன் பேசி, குலாப் புயலினால் ஏற்பட்டுள்ள நிலவரம் குறித்து கேட்டறிந்தேன். அனைத்து உதவிகளையும் மத்திய அரசு வழங்கும் என்று உறுதியளித்தேன். அனைவரின் பாதுகாப்பு மற்றும் நலனிற்காக நான் பிரார்த்திக்கிறேன்”, என்று கூறியுள்ளார்.
பிரதமரின் உஜ்வாலா திட்டம் – பிரதமர் துவக்கி வைத்தார்; மூன்று ஆண்டுகளில் ஐந்து கோடி பயனாளிகளுக்கு  சமையல் எரிவாயு இணைப்பு வழங்கப்படும்

பிரதமரின் உஜ்வாலா திட்டத்தை பாலியாவில் பிரதமர் திரு நரேந்திர மோடி இன்று துவக்கி வைத்தார். அடுத்த மூன்று ஆண்டுகளுக்குள் வறுமைக் கோட்டுக்கு கீழ் உள்ள ஐந்து கோடி மக்களுக்கு சமையல் எரிவாயு இணைப்பு வழங்குவதே இத்திட்டத்தின் நோக்கமாகும். மே முதலாம் நாள் உழைப்பாளர் தினமாக அனுசரிக்கப்படுவதை குறிப்பிட்ட பிரதமர், இந்நூற்றாண்டு அனைத்து உழைப்பாளர்களும் உலகை ஒருங்கிணைப்பதை தங்களின் இலட்சியமாக கொள்ள வேண்டும் என்று கூறினார். ஏழைகளின் நலனில் மத்திய அரசு முக்கியக் கவனம் செலுத்தி வருவதை நினைவு கூர்ந்த பிரதமர், கடந்த இரண்டு ஆண்டுகளில் மத்திய அரசு மேற்கொண்ட பல்வேறு உழைப்பாளர்கள் நலன் சார்ந்த நடவடிக்கைகளைக் குறிப்பிட்டார். ஷ்ரம் சுவிதா இணைய தளத்தையும் தொழிலாளர்களுக்கு வழங்கப்பட்டுள்ள தொழிலாளர் அடையாள எண் பற்றியும் பிரதமர் குறிப்பிட்டார். பாலியா, மங்கள் பாண்டேவின் புரட்சி நிலம் என்பதை நினைவு கூறிய பிரதமர், பலகாலங்களாக உத்தரப் பிரதேசத்தின் கிழக்கு பகுதிகள் வளர்ச்சி இன்றி இருந்தது. இப்போது இப்பகுதியின் இணைப்பு வலுப்படுத்தப் பட்டு வருகிறது. ஊரகப் பகுதிகளில் மின்சாரம் வழங்குவதில் ஏற்பட்டுள்ள அபார வளர்ச்சியையும் பிரதமர் குறிப்பிட்டார். வறுமைக்கு எதிராக நாம் போராடுவதற்கு இந்தியாவின் கிழக்குப் பகுதியும் வளர்ச்சியின் பழங்களை ருசிக்க வேண்டும் என்று பிரதமர் கூறினார். ஏழைகளின் நலனைக் கருதி திட்டங்கள் அமைக்கப்பட வேண்டுமே தவிர வெறும் தேர்தல் லாபத்திற்காக இருக்கக் கூடாது என்று பிரதமர் கூறினார். பிரதமரின் உஜ்வாலா திட்டம் ஏழைகளுக்கு, முக்கியமாகப் பெண்களுக்கு பயனளிக்கும் என்று பிரதமர் கூறினார்.
டோஹாவில் உள்ள தொழிலாளர்கள் முகாமை பிரதமர் பார்வையிட்டார்.

டோஹா நகர்புறத்தில் அமைந்துள்ள மேஷிரெப் கட்டுமான தளத்தில் பணிபுரியும் இந்திய தொழிலாளர்களை பிரதமர் திரு. நரேந்திர மோடி இன்று சந்தித்து உரையாடினார். அங்கு கூடியிருந்த தொழிலார்களிடம் பேசிய பிரதமர், டோஹா வந்தவுடன் நேரடியாக அவர்களை சந்திக்க வந்ததாக தெரிவித்தார். இந்த தொழிலாளர்கள் அங்கு சந்திக்கும் இன்னல்கள் என்னவென்று தமக்கு தெரியும் என்று கூறிய பிரதமர் வாய்ப்பு கிடைக்கும் போதெல்லாம் கத்தார் அரசாங்கத்துடன் இது பற்றி பேசிவருவதாக கூறினார். அத்தளத்தில் அமைந்துள்ள மருத்துவ முகாமை பார்வையிட்ட பிரதமர், அங்கு பணிபுரியும் மருத்துவர்களின் சேவையை பாராட்டினார். அங்கு பேசி முடித்த பின், ஒவ்வொரு மேஜையாக சென்று தொழிலார்களுடன் உரையாடினார். பின் ஒரு மேஜையில் உள்ள தொழிலாளருடன் அமர்ந்து உணவருந்தினார்.
வதோதராவில் குஜராத் கௌரவ இயக்கத்தில் பிரதமரின் உரை

குஜராத் முதல்வர் திரு பூபேந்திர பட்டேல் அவர்களே, நாடாளுமன்ற நண்பர் திரு சி ஆர் பாட்டில் அவர்களே, மத்திய அமைச்சர்கள் திரு தேவு சிங், திரு தர்ஷனா பெஹன் அவர்களே, குஜராத் அரசின் அமைச்சர்களே, நாடாளுமன்ற, சட்டமன்ற உறுப்பினர்களே, தாய்மார்களே, சகோதர, சகோதரிகளே! இன்று, ரூ. 21 ஆயிரம் கோடி மதிப்பிலான வளர்ச்சித் திட்டங்கள், கலாச்சார நகரமான வதோதராவில் தொடங்கப்பட்டு, அடிக்கல் நாட்டப்பட்டது மகிழ்ச்சி அளிக்கிறது. ‘குஜராத்தின் வளர்ச்சி வாயிலாக இந்தியாவின் மேம்பாடு' என்ற உறுதிப்பாட்டை இந்த திட்டங்கள் வலுப்படுத்த உள்ளன. 21-ஆம் நூற்றாண்டு இந்தியாவின் அதி வேகமான வளர்ச்சிக்கு பெண்களின் விரைவான வளர்ச்சி, அவர்களுக்கு அதிகாரமளித்தல் ஆகியவையும் சம அளவு முக்கியம். பெண்களின் தேவைகள் மற்றும் விருப்பங்களைக் கருத்தில்கொண்டு திட்டங்கள் மற்றும் முடிவுகளை இந்தியா எடுத்து வருகின்றது. நண்பர்களே, ரூ. 800 கோடி மதிப்பில் இன்று தொடங்கப்பட்டுள்ள முதலமைச்சரின் மாத்ரிசக்தி திட்டம், பேறு காலத்தின்போதும், தாய்மையின் ஆரம்ப நாட்களிலும், தாய்மார்களுக்கு ஊட்டச்சத்து மிக்க உணவுகளை உறுதிசெய்கிறது. போஷான் சுதா திட்டம் குஜராத் மாநிலத்தில் பழங்குடி மக்கள் அதிகம் வசிக்கும் இடங்களுக்கும் தற்போது நீட்டிக்கப்பட்டுள்ளது.‌ ஊட்டச்சத்திற்கு குஜராத் மாநிலம் எப்போதும் முக்கியத்துவம் அளித்து வருகிறது. நாட்டிற்கு புதிய பாதையை வகுத்துத் தரும் வகையில் இந்த மாநிலத்தில் ஏராளமான திட்டங்கள் அமல்படுத்தப்பட்டன. சுமார் 58 லட்சம் சகோதரிகள் இந்த திட்டங்களால் பயனடைந்து வருகிறார்கள். உஜ்வாலா திட்டத்தின் கீழ் சுமார் 36 லட்சம் குடும்பங்களுக்கு எரிவாயு இணைப்புகளும், தண்ணீர் குழாய் இணைப்புகளும் வழங்கப்பட்டுள்ளன. பிரதமரின் மாத்ரு வந்தனா திட்டத்தின் கீழ் குஜராத் உட்பட நாடு முழுவதும் கோடிக்கணக்கான தாய்மார்களுக்கு சுமார் ரூ. 11,000 கோடி அர்ப்பணிக்கப்பட்டுள்ளது. குஜராத்தின் பெண்களை ஒவ்வொரு நிலையிலும் முன்னேற்றுவதற்கு முடிவெடுக்கும் பதவிகளில் அதிக வாய்ப்புகளை அவர்களுக்கு வழங்க முயற்சித்துள்ளோம். பஞ்சாயத்து ராஜ் அமைப்புகளில் பெண்களுக்கு 50 சதவீத இட ஒதுக்கீடு வழங்கும் மாநிலங்களுள் குஜராத்தும் ஒன்று.‌ அடுத்த தலைமுறைக்கான வளர்ச்சியின் உச்ச நிலையை நோக்கி குஜராத் முன்னேறுகிறது. அனைத்து தாய்மார்களையும் நான் தலை வணங்குகிறேன். உங்களது ஆசிகள், பாரத தாய்க்கு சேவையாற்ற எங்களுக்கு மேலும் ஆற்றல் தரட்டும். மிக்க நன்றி. பொறுப்புதுறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியிலும், குஜராத்தியிலும் வழங்கியிருந்தார்.
ரோஷ் ஹஷானா பண்டிகை – பிரதமர் வாழ்த்து

யூதர் புத்தாண்டு ரோஷ் ஹஷானாவை முன்னிட்டு பிரதமர் திரு. நரேந்திர மோடி யூதர் இன மக்களுக்கு தனது வாழ்த்துகளைத் தெரிவித்துள்ளார். யூதர் இன மக்களின் புத்தாண்டான ரோஷ் ஹஷானா கொண்டாடுவதை முன்னிட்டு எனது நல் வாழ்த்துகளை தெரிவித்துக் கொள்கிறேன். வரும் ஆண்டு சிறப்பாக அமைய எனது பிரார்த்தனைகள் என்று பிரதமர் தனது வாழ்த்து செய்தியில் கூறியுள்ளார். •••••••
முதலீட்டு இந்தியா நிறுவனத்திற்கு பிரதமர் வாழ்த்து

வர்த்தகம் மற்றும் வளர்ச்சிக்கான ஐக்கிய நாடுகள் கூட்டமைப்பின், 2020 ஆம் ஆண்டுக்கான ஐக்கிய நாடுகள் முதலீட்டு மேம்பாட்டு விருதை பெற்றுள்ளதற்காக, முதலீட்டு இந்தியா நிறுவனத்திற்கு பிரதமர் திரு.நரேந்திர மோடி வாழ்த்துத் தெரிவித்துள்ளார். “வர்த்தகம் மற்றும் வளர்ச்சிக்கான ஐக்கிய நாடுகள் கூட்டமைப்பின், 2020 ஆம் ஆண்டுக்கான ஐக்கிய நாடுகள் முதலீட்டு மேம்பாட்டு விருதை வென்றுள்ள முதலீட்டு இந்தியா நிறுவனத்திற்கு எனது வாழ்த்துகள். உலகளவில், முதலீடு செய்வதற்கு விரும்பத்தக்க இடமாக இந்தியாவை உருவாக்கியிருப்பதற்கும், எளிதாக தொழில் செய்வதற்கு ஏற்ற நாடாக ஆக்குவதற்கும் நமது அரசு மேற்கொண்ட குவிந்த முயற்சிகளுக்கு இதுவே சாட்சியமாகத் திகழ்கிறது” என்று பிரதமர் கூறியுள்ளார்.
இந்தியா மற்றும் பல்கேரியா இடையே சுற்றுலா துறை தொடர்பான புரிந்துணர்வு ஒப்பந்தம்- மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையிலான மத்திய அமைச்சரவை குழு, இந்தியா மற்றும் பல்கேரியா இடையேயான சுற்றுலா துறையில் ஒத்துழைப்பை வலுபடுத்தும் வகையில் சுற்றுலா தொடர்பான புரிந்துணர்வு ஒப்பந்தத்திற்கு ஒப்புதல் அளித்துள்ளது. விவரங்கள்: புரிந்துணர்வு ஒப்பந்தத்தின் முக்கிய குறிக்கொள்கள்: சுற்றுலா துறையில் இருநாடுகளின் ஒத்துழைப்பை விரிவாக்குவது சுற்றுலா தொடர்பான தகவல் மற்றும் தரவு பரிமாற்றம் சுற்றுலா பங்குதாரர்களான விடுதி உரிமையாளர்கள் மற்றும் சுற்று பயண இயக்குநர்களுக்கு இடையே ஒத்துழைப்பை ஊக்குவித்தல் மனித வள மேம்பாடு ஒத்துழைப்பு தொடர்பான பரிமாற்றம் நிகழ்ச்சிகள் அமைத்தல் இரு வழி சுற்றுலாவை மேம்படுத்த, சுற்றுலா இயக்குநர்கள்/ ஊடகங்கள்/ கருத்து உருவாக்குவோர் ஆகியோருக்கு பரிமாற்றம் நிகழ்ச்சிகள் சுற்றுலா ஊக்குவிப்பு, சந்தைப்படுத்துதல், சுற்றுலா இலக்கு வளர்ச்சி மற்றும் மேலாண்மை தொடர்பான அனுபவங்களை பகிர்ந்து கொள்ளுதல் இருநாடுகளையும் சுற்றுலா இலக்குக்காக கவரக்கூடிய வகையில் திரைப்படம் மூலம் இருநாடுகளின் ஒத்துழைப்பை மேம்படுத்துதல் பாதுகாப்பான, கவுரவமான மற்றும் நிலையான சுற்றுலாவை ஊக்குவித்தல் பின்னணி இதற்கு முன்பு இந்தியாவும் பல்கேரியாவும் 1994 ஆம் ஆண்டு மே மாதம் 26 ஆம் தேதி சுற்றுலாத் துறை தொடர்பான ஒத்துழைப்பு குறித்த ஒப்புதலை கையெழுத்திட்டது. இந்தியாவின் சுற்றுலா சந்தையில் பல்கேரியா நல்ல வாய்ப்பினைக் கொண்டுள்ளது. (2017 ஆம் ஆண்டு இந்தியாவிற்கு பல்கேரியாவிலிருந்து 5288 சுற்றுலா பயணிகள் வருகை தந்துள்ளனர்) பல்கேரியாவுடன் இந்த ஒப்பந்தம் கையெழுத்திடப்பட்டதால், சுற்றுலாப் பயணிகளின் எண்ணிக்கை அதிகரிக்கும்.
பாரீஸ் ஒப்பந்தம் குறித்து பிரதமர் : பருவநிலைக்கான நீதிக்கு வெற்றி.   இந்த ஒப்பந்தம் உலகத் தலைவர்களின் ஞானத்துக்கான அடையாளம் என்கிறார் பிரதமர்.

பாரீசில் சமீபத்தில் நடந்து முடிந்த பருவநிலை மாற்றத்துக்கான மாநாட்டில், பருவநிலைக்கான நீதி வென்றுள்ளது என்று பிரதமர் தெரிவித்தார். காப் 21 மாநாடு மற்றும் பாரீஸ் ஒப்பந்தம் தொடர்பான பேச்சுவார்த்தைகள் உலக நாடுகளின் தலைவர்களின் ஞானத்தை வெளிப்படுத்துகின்றன என்று குறிப்பிட்டார். தனது கருத்துக்களை ட்விட்டரில் வெளியிட்ட பிரதமர், பாரீஸ் ஒப்பந்தத்தில் வெற்றி பெற்றவர்களும் இல்லை, தோல்வியடைந்தவர்களும் இல்லை என்று குறிப்பிட்டார். “சி.ஓ.பி. 21 மாநாட்டில் நடந்த பேச்சுவார்த்தைகள் மற்றும் பாரீஸ் ஒப்பந்தம், பருவ நிலை மாற்றத்தைக் கட்டுக்குள் கொண்டு வர வேண்டும் என்ற உலக நாடுகளின் தலைவர்களின் ஞானத்தைக் காட்டுவதோடு, ஒவ்வொரு நாடும் இந்த சவாலை எதிர்கொண்டு இதற்கான தீர்வினை அடைய தயாராக இருந்தன. பாரீஸ் ஒப்பந்தத்தின் முடிவில் வெற்றி பெற்றவர்களும் இல்லை. தோல்வியடைந்தவர்களும் இல்லை. பருவநிலைக்கான நீதி வெற்றி பெற்றுள்ளது. நாம் அனைவரும் பசுமையான எதிர்காலத்தை நோக்கி பயணிக்கிறோம்” என்று பிரதமர் தனது ட்வீட்களில் குறிப்பிட்டார்.
தேசிய ஒருமைப்பாடு தினத்தை முன்னிட்டு சர்தார் படேலுக்கு பிரதமர் அஞ்சலி – “ஒற்றுமைக்கான ஓட்டம்” நிகழ்ச்சியை கொடி அசைத்து துவக்கினார்

மஅ சர்தார் வல்லபபாய் படேல் பிறந்த தினத்தை முன்னிட்டு பிரதமர் திரு. நரேந்திர மோடி படேலுக்கு அஞ்சலி செலுத்தினார். புது தில்லி ராஜ்பத்தில் கூடியிருந்த இளைஞர் மற்றும் மாணவர் பட்டாளத்திடம் உரையாடிய பிரதமர் இந்தியாவின் ஒருமைப்பாட்டின் அடித்தளத்தை உருவாக்கியவர் சர்தார் படேல் என்று கூறினார். சர்தார் படேலின் அறிவுபூர்வமான முடிவுகளினாலும், ஆக்கபூர்வமான நடவடிக்கைகளாலும் தான் நவீன சுதந்திர இந்தியா உருவானது. சர்தார் படேல் நமக்கு ஒன்றுபட்ட பாரதத்தை அளித்தார், அதனை வளமையான பாரதமாக மாற்றுவது நம்மிடம்தான் உள்ளது என்று பிரதமர் கூறினார். ஒற்றுமை, அமைதி, இணக்கம் ஆகியவை அடிக்கோள்கள். இவற்றை கொண்டுதான் 125 கோடி மக்கள் முன்னேற முடியும். 1920-ல் அகமதாபாத்தின் மாநகராட்சி மன்றத் தலைவராக இருந்தபோது சர்தார் படேல் எடுத்த முக்கிய முயற்சிகள் குறித்து பிரதமர் எடுத்துரைத்தார். அதில் தூய்மை இயக்கமும் பெண்களுக்கு 50 சதவீத இட ஒதுக்கீடும் அடங்கும். “ஒன்றுபட்ட பாரதம், வளமையான பாரதம்” என்ற புதிய திட்டம் குறித்து பிரதமர் மோடி எடுத்துரைத்தார். இந்த திட்டத்தை நிறைவேற்ற மத்திய அரசு மாநில அரசுகளுடன் இணைந்து செயல்படும் என்று அவர் கூறினார். இந்த திட்டத்தின் கீழ் இரு மாநிலங்கள் ஒரு வருட காலத்திற்கு ஒரு தனிப்பட்ட கூட்டுறவை மேற்கொள்ளும். அந்த வருடத்தில் இரு மாநிலங்களுக்கு இடையே கலாச்சாரம் மற்றும் மாணவர் பரிமாற்றம் செய்யப்படும். இது இரு மாநில மக்களுக்கு இடையே ஒரு புரிதலை ஏற்படுத்தும். இதன் மூலம் ஒரு மாநிலம் ஒவ்வொரு ஆண்டும் ஒரு மாநிலத்தோடு கூட்டுறவு வைத்துக்கொள்ள முடியும். இந்திரா காந்தி நினைவு தினத்தை முன்னிட்டு அவருக்கு பிரதமர் மோடி அஞ்சலி செலுத்தினார். “ஒற்றுமைக்கான ஓட்டம்” நிகழ்ச்சியை பிரதமர் மோடி கோடி அசைத்து துவக்கிவைத்தார். புது தில்லியின் துணை நிலை ஆளுநர் திரு. நஜீப் ஜங், புது தில்லி முதல் அமைச்சர் திரு. அர்விந்த் கேஜ்ரிவால், மத்திய அமைச்சர்கள் திரு. ராஜ்நாத் சிங் மற்றும் திரு. வெங்கையா நாய்டு ஆகியோர் இந்த நிகழ்ச்சியில் பங்கேற்றனர். •••••
இமாச்சலப்பிரதேச மாநிலம் குலுவில் ஏற்பட்ட தீ விபத்து குறித்து பிரதமர் வேதனை

இமாச்சலப்பிரதேச மாநிலம் குலுவில் ஏற்பட்ட தீ விபத்தில் பாதிக்கப்பட்ட குடும்பங்களுக்கு பிரதமர் திரு.நரேந்திர மோடி ஆழ்ந்த வேதனை தெரிவித்துள்ளார். மாநில அரசும், உள்ளூர் நிர்வாகமும் மீட்பு மற்றும் நிவாரணப் பணிகளில் முழுவீச்சில் ஈடுபட்டுள்ளதாகவும் பிரதமர் தெரிவித்துள்ளார். பிரதமர் வெளியிட்டுள்ள சுட்டுரைச் செய்தியில்; “இமாச்சலப்பிரதேசத்தின் குலுவில் ஏற்பட்ட தீ விபத்து மிகுந்த வேதனை அளிக்கிறது. வரலாற்றுச் சிறப்புமிக்க மலானா கிராமத்தில் ஏற்பட்ட இந்த துயரச் சம்பவத்தால் பாதிக்கப்பட்ட குடும்பங்களுக்கு எனது ஆழ்ந்த துயரத்தை தெரிவித்துக் கொள்கிறேன். மாநில அரசும், உள்ளூர் நிர்வாகமும், நிவாரணம் மற்றும் மீட்புப் பணிகளில் ஈடுபட்டுள்ளன” என்று தெரிவித்துள்ளார்.
பண்டிட் ஜஸ்ராஜ் கலாச்சார அறக்கட்டளை தொடக்க விழாவில் பிரதமர் அற்றிய உரையின் முக்கிய அம்சங்கள்

இந்த நிகழ்ச்சியில் கலந்து கொண்டுள்ள துர்கா ஜஸ்ராஜ் அவர்களே, சாரங் தேவ் பண்டிட் அவர்களே, பண்டிட் ஜஸ்ராஜ் கலாச்சார அறக்கட்டளையின் இணை நிறுவனர் நீரஜ் ஜெட்லி அவர்களே, நாட்டின் பல பகுதியிலிருந்தும், உலகம் முழுவதும் இருந்தும் கலந்து கொண்டிருக்கும் இசை கலைஞர்களே, பெரியோர்களே, தாய்மார்களே வணக்கம்! இந்திய சாஸ்திரிய சங்கீதத்தின் நிபுணரான பண்டிட் ஜஸ்ராஜ் இசையின் பெருமையை நமக்கு வழங்கியுள்ளார்..அவரது பிறந்த நாளான இன்று அவரை நினைவுகூர்வது அவரது நித்தியமான இசை ஆளுமைக்கு செலுத்தும் மரியாதையாகும். இந்தப் பெருமைமிகு பாரம்பரியத்தை பண்டிட் சாரங் தேவ் உயிர்ப்புடன் வைத்திருப்பது பாராட்டத்தக்கது. நண்பர்களே, இந்திய இசைப் பாரம்பரியம் வல்லுனர்கள் வெளியிட்ட விசாலமான ஞானத்தைக் கொண்டதாகும். இசையின் மகத்துவத்தை உணரும் ஆற்றல் மூலம், இந்தியாவின் சாஸ்திரிய இசைப் பாரம்பரியத்தின் சிறப்பை உணர முடியும். இசை நமது உலகளாவிய கடமைகளைத் தெரிந்து கொள்ள வைக்கும் ஊடகமாகவும், உலகப் பற்றுகளை கடக்கவும் உதவுகிறது. இந்தியாவின் மிக வளமான கலை, கலாச்சாரப் பாரம்பரியத்தைப் பாதுகாப்பதை பண்டிட் ஜஸ்ராஜ் அறக்கட்டளை லட்சியமாக கொண்டுள்ளது. இந்த தொழில்நுட்ப யுகத்தில் இரண்டு முக்கிய அம்சங்கள் குறித்து அறக்கட்டளை கவனம் செலுத்த வேண்டும். முதலாவதாக இந்திய இசை உலகமயமாக்கல் சூழலில் அதன் அடையாளத்தை பதிக்க வேண்டும். யோகா தினத்தின் அனுபவம் இந்திய பாரம்பரியத்திலிருந்து உலகம் பயனடைந்ததை உணர்த்துகிறத. இந்திய இசையும், மனித மனத்தின் ஆழம் வரை சென்றடையும் திறனைக் கொண்டுள்ளது. உலகின் ஒவ்வொரு மனிதரும் இந்திய இசையைப் பற்றி தெரிந்து கொள்ளவும், கற்கவும் அதன் பலன்களைப் பெறவும் உரிமையுடையவர்கள் இதை கவனத்தில் கொள்ள வேண்டியது நமது பொறுப்பாகும். இரண்டாவதாக அனைத்து இடங்களிலும் தொழில்நுட்பம் ஆதிக்கம் செலுத்தும் இன்றைய யுகத்தில் இசைத் துறையிலும், தொழில்நுட்ப, தகவல் தொழில்நுட்பப் புரட்சி அவசியமாகும். இசைக்காக தங்களை அர்ப்பணித்துள்ள ஸ்டாட் அப்-கள் இந்திய இசைக்கருவிகள் மற்றும் பாரம்பரியத்தை அடிப்படையாக கொள்ள வேண்டும். காசியைப் போல கலை, கலாச்சார மையங்களை மறுஉருவாக்கம் செய்யும் முயற்சிகள் நடந்து வருகின்றன. சுற்றுச்சூழல் பாதுகாப்பு மற்றும் இயற்கையை நேசிக்கும் தன்மையில் இந்தியா வைத்துள்ள நம்பிக்கையை உலகிற்கு உணர்த்தியுள்ளது. பாரம்பரியத்துடன் கூடிய இந்தியாவின் வளர்ச்சிப் பாதையில் அனைவருக்குமான முயற்சிகள் சேர்க்கப்பட வேண்டும். உங்கள் அனைவரது சீரிய பங்களிப்பு மூலம், பண்டிட் ஜஸ்ராஜ் கலாச்சார அறக்கட்டளை வெற்றியின் புதிய உச்சத்தைத் தொடும் என நான் உறுதியாக நம்புகிறேன். இந்த நம்பிக்கையுடன், உங்கள் அனைவருக்கும் நன்றியைத் தெரிவித்துக் கொள்கிறேன். பொறுப்பு துறப்பு; இது பிரதமர் உரையின் தோராயமான மொழிபெயர்ப்பு .மூல உரை இந்தியில் நிகழ்த்தப்பட்டது
குஜராத் மாநிலம் அமோதில் பல்வேறு திட்டங்களைத் திறந்து வைத்து, அடிக்கல் நாட்டும் விழாவில் பிரதமரின் உரை

குஜராத் முதல்வர் திரு புபேந்திர பாய் பட்டேல் அவர்களே, நாடாளுமன்ற உறுப்பினர் திரு சி.ஆர். பாட்டில் அவர்களே, மத்திய அமைச்சரும் குஜராத் மண்ணின் மைந்தருமான திரு மன்சுக் மாண்டவியா அவர்களே, குஜராத் அரசின் அமைச்சர்களே, நாடாளுமன்ற, சட்டமன்ற உறுப்பினர்களே, சகோதர, சகோதரிகளே! இன்று காலை இங்கு வரும்போது எனக்கு ஒரு சோகமான செய்தி கிடைத்தது. முலாயம் சிங் யாதவ் அவர்கள் இன்று மறைந்து விட்டார். அவரது மறைவு நாட்டிற்கு மிகப்பெரிய இழப்பு. முதல்வர்களாக நாங்கள் இருவரும் சந்திக்கும்போதெல்லாம் ஒருவர் மீது ஒருவர் சிறப்பான அன்பைக் கொண்டிருந்தோம். அவரது மறைவை ஏற்றுக் கொள்ளும் வலிமையை அன்னாரது குடும்பத்தாருக்கும், ஆதரவாளர்களுக்கும் இறைவன் வழங்கிட பிரார்த்திக்கிறேன். நண்பர்களே, இன்று தொடங்கப்பட்டுள்ள புதிய திட்டங்கள் எனது குஜராத் மாநிலத்தின் ஆற்றலை அதிகப்படுத்துவதோடு, என் பரூச் மாவட்டத்தையும் மிகுந்த துடிப்பானதாக மாற்றுகிறது. இங்கு அமைக்கப்பட உள்ள ரசாயன உற்பத்தி தொழிற்சாலைகளால் ஜவுளித்துறை பயனடையும். ஜவுளித்துறை பயனடைந்தால், பருத்தியை உற்பத்தி செய்யும் விவசாயியும் பயனடைவார். இந்தத் துறை தான் மிக அதிக வேலை வாய்ப்பை வழங்குகிறது. உள்ளூர் பொருட்களுக்கு குரல் கொடுக்க வேண்டும். தீபாவளி பண்டிகை வரவிருக்கிறது. இந்தியாவில் தயாரிக்கப்படும் பட்டாசுகளை வாங்கினால், அவை வெளிநாட்டு பட்டாசுகளைப் போல அல்லாமல், வெளிச்சம் குறைவாக இருந்தாலும், ஏழை சகோதரர்களின் இல்லங்களில் அது ஒளியை ஏற்றும். சகோதர, சகோதரிகளே, 2014-ஆம் ஆண்டு பிரதமராக நான் தில்லி சென்ற போது உலக பொருளாதாரத்தில் இந்தியா 10-ஆம் இடம் வகித்தது. தற்போது 5-வது இடத்தில் இந்தியா உள்ளது. 250 ஆண்டுகள் நம்மை ஆண்ட நாட்டைப் பின் தள்ளி 5-ஆம் இடத்திற்கு முன்னேறியது, நம் நாட்டின் பெருமையையும் புகழையும் அதிகரிக்கிறது. இளம் தலைமுறையினர், விவசாயிகள், தொழிலாளர்கள், சிறு வணிகர்கள், சிறிய ரக புத்தொழில் நிறுவனங்கள் முதலியோர் இந்த சாதனைக்கு வித்திட்டுள்ளனர். கொரோனா காலத்தில் குஜராத்தில் தயாரிக்கப்பட்ட மருந்துகளும், தடுப்பூசிகளும் லட்சக்கணக்கான மக்களின் உயிர்களைப் பாதுகாத்துள்ளன. நாட்டில் உள்ள மருந்து நிறுவனங்களில் 25% குஜராத்தில் இருப்பது நமக்கு பெருமை. நமது வளர்ச்சி பயணத்தில் பழங்குடி மக்களின் பங்களிப்பு அளப்பரியது. எனவேதான் பிர்ஸா முண்டாவின் பிறந்தநாளை பழங்குடி தினமாக நாம் அறிவித்தோம். சுதந்திரத்திற்காகப் போராடிய பழங்குடி மக்களின் நினைவகங்கள் குஜராத் உட்பட நாடு முழுவதும் அமைக்கப்பட்டன. குஜராத் மாநிலத்தின் வளர்ச்சியில் உறுதியேற்போம். பருச் மாவட்டத்தை புதிய உச்சத்திற்கு கொண்டு செல்வோம். மிக்க நன்றி. பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை குஜராத்தி மொழியில் வழங்கியிருந்தார்.
இரண்டு செயலர்கள் குழு பிரதமரிடம் தங்களின் யோசனைகளையும் எண்ணங்களையும் வழங்கினர்

பிரதமர் கேட்டுக்கொண்டதற்கு இணங்க அரசாட்சி முறையின் பல்வேறு துறைகளில் மாற்றங்களைக் கொண்டுவர இரண்டு செயலர்கள் குழு தங்களின் எண்ணங்களையும் யோசனைகளையும் பிரதமரிடம் பகிர்ந்து கொண்டனர். புதுமையான வர செலவு கணக்கிடுதல் மற்றும் அதன் சிறந்த அமலாக்கம், தூய்மையான இந்தியா மற்றும் கங்கை நதியை தூய்மைப்படுத்துதல் ஆகிய திட்டங்கள் குறித்த தங்களின் ஆலோசனைகளை பிரதமர் திரு. நரேந்திர மோடியிடம் வழங்கினர். மத்திய அமைச்சர் திரு. ராஜ்நாத் சிங், திரு. அருண் ஜெட்லி, திருமதி. சுஷ்மா சுவராஜ், திரு. நிதின் கட்கரி, மத்திய அரசின் செயலர்கள் ஆகியோர் இந்த சந்திப்பில் பங்கேற்றனர். விளக்க காட்சி தொகுப்பின்போதும் அதன் பின்னரும் பார்வையாளர்கள் பலரும் பிரதமர் மற்றும் மத்திய அமைச்சர்களும் மேற்குறிப்பிடப்பட்டுள்ள திட்டங்கள் குறித்த விளக்கம் பற்றிய பல்வேறு கேள்விகள் எழுப்பி, தங்களின் ஆலோசனைகளையும் வழங்கினர். இதற்கு முன்பு ஜனவரி 12 அன்று முதல் குழு எரிசக்தி பாதுகாப்பு மற்றும் திறன் குறித்த விளக்க காட்சி தொகுப்பை வழங்கினர்.
உத்தரப்பிரதேச முதலீட்டாளர்கள் உச்சிமாநாடு-2018-ல் பிரதமர் உரையாற்றினார்

பிரதமர் திரு நரேந்திர மோடி இன்று உத்தரப்பிரதேச முதலீட்டாளர்கள் உச்சிமாநாட்டில் தொடக்க உரையாற்றினார். மாற்றம் ஏற்படும் போது, அதை வெளிப்படையாக அனைவராலும் பார்க்க முடியும் என்று அவர் கூறினார். உத்தரப்பிரதேசத்தில் ஏராளமான முதலீட்டாளர்கள் பங்கேற்புடன் இத்தகைய பெரிய முதலீட்டாளர்கள் மாநாட்டிற்கு ஏற்பாடு செய்திருப்பதே மாற்றத்திற்கான அறிகுறியாகும் என்ற அவர் தெரிவித்தார். குறுகிய காலக்கட்டத்திற்குள் மேம்பாடு மற்றும் முன்னேற்றப் பாதையில் பயணிக்கும் உத்தரப்பிரதேச மாநிலத்திற்கு அவர் வாழ்த்துத் தெரிவித்தார். உத்தரப்பிரதேச மாநிலம் ஏராளமான வளங்களையும், திறன்களையும் உள்ளடக்கியுள்ளது என்று அவர் கூறினார். மாநிலத்தின் மிகப்பெரிய பலம் விவசாயம் என்று பிரதமர் குறிப்பிட்டார். மாநிலத்தில் நிலவிய எதிர்மறைச் சூழலை மாற்றி நேர்மறையான நம்பிக்கையை ஏற்படுத்தியதற்காக முதலமைச்சர் யோகி ஆதித்யநாத் அரசை அவர் பாராட்டினார். பல்வேறு துறைகளுக்கு பொருத்தமான கொள்கைகளை மாநிலம் வகுத்துள்ளதாக அவர் கூறினார். விவசாயிகள், பெண்கள் மற்றும் இளைஞர்களுக்கு அளித்த வாக்குறுதிகளை நிறைவேற்றுவதில் மாநில அரசு தீவிர கவனம் செலுத்தி வருவதாக அவர் குறிப்பிட்டார். “ஒரு மாவட்டம் ஒரு உற்பத்தி” என்ற திட்டத்தை வகுக்க மாநிலம் திட்டமிட்டுள்ளதாக பிரதமர் கூறினார். திறன் இந்தியா இயக்கம், எழுச்சிமிகு இந்தியா, தொடங்கிடு இந்தியா, பிரதமர் முத்ரா யோஜனா போன்ற மத்திய அரசின் திட்டங்கள் ஒருமாவட்டம் ஒரு உற்பத்தித் திட்டத்தை செயல்படுத்துவதற்கு மிகவும் உதவிகரமாக அமையும் என்று பிரதமர் கூறினார். மத்திய அரசின் பிரதமர் கிசான் சம்பாதா திட்டம், விவசாயத் துறையில் விரயத்தை வெகுவாக குறைக்க உதவும் என்று அவர் தெரிவித்தார். மாநிலத்தில் கரும்பு சாகுபடி மிக அதிகளவில் செய்யப்படுவதால் எத்தனால் உற்பத்திக்கான ஆற்றல் வளம் உள்ளதாக அவர் கூறினார். உத்தரப் பிரதேசத்தில் பாதுகாப்புத் தளவாடங்களை உற்பத்தி செய்யும் தொழிற்சாலைகளைக் கொண்ட தொழில் பாதை அமைக்கப்படும் என்றும், இது புந்தல்கண்ட் பகுதி வளர்ச்சியடைய உதவும் என்றும் பிரதமர் தெரிவித்தார். உலகின் மிகப்பெரிய திருவிழாவான கும்பமேளா அடுத்த ஆண்டு பிரயாகில் நடக்கவுள்ளது என்றும் பிரதமர் கூறினார்.
ஊழல் தடுப்பு விழிப்புணர்வு  வார நிகழ்ச்சியையொட்டி நவம்பர் 3-ம் தேதியன்று பிரதமர் உரையாற்றவுள்ளார்

மத்திய ஊழல் தடுப்பு கண்காணிப்பு ஆணையத்தின் ஊழல் தடுப்பு விழிப்புணர்வு வாரத்தையொட்டி, புதுதில்லி விக்யான் பவனில் நவம்பர் 3-ம் தேதியன்று பகல் 11 மணிக்கு நடைபெறவுள்ள நிகழ்ச்சியில் பிரதமர் திரு நரேந்திர மோடி உரையாற்ற உள்ளார். இந்நிகழ்ச்சியில், மத்திய ஊழல் தடுப்பு கண்காணிப்பு ஆணையத்தின் புதிய புகார் மேலாண்மை முறை இணையதளத்தை பிரதமர் தொடங்கிவைக்க உள்ளார். குடிமக்களுக்கு அவர்களுடைய புகார்கள் குறித்த அவ்வப்போதைய நிலை மற்றும் தகவல்களை இந்த இணையதளம் அளிக்கும். அத்துடன் நெறிமுறைகள் மற்றும் நல்ல நடைமுறை என்ற தலைப்பிலான படக்காட்சிகளுடன் கூடிய புத்தகத்தையும் அவர் வெளியிட உள்ளார். ஊழல் தடுப்புக்கான சிறந்த நடைமுறைகள் குறித்த தொகுப்பு நூலையும் விக்ய-வானி என்ற சிறப்பிதழையும் அவர் வெளியிட உள்ளார். வாழ்க்கையின் அனைத்து சூழல்களிலும், ஒருங்கிணைப்பு என்ற அம்சத்தை அனைத்துத் தரப்பினரிடையே பரப்பிடும் வகையில், ஆண்டுதோறும் ஊழல் தடுப்பு விழிப்புணர்வு வாரத்தை மத்திய ஊழல் தடுப்பு கண்காணிப்பு ஆணையம் கடைபிடிக்கிறது. வளர்ச்சி அடைந்த நாடாக ஊழல் இல்லாத இந்தியா என்ற தலைப்பில் அக்டோபர் 31 முதல் நவம்பர் 6-ம் தேதி வரை இந்த ஆண்டு கடைபிடிக்கப்படுகிறது. ஊழல் தடுப்பு விழிப்புணர்வு வாரம் என்ற தலைப்பில், நாடு முழுவதும் ஊழல் தடுப்பு கண்காணிப்பு ஆணையம் நடத்திய கட்டுரைப் போட்டியில் சிறந்த கட்டுரை எழுதிய 5 மாணவர்களுக்கு பிரதமர், பரிசு வழங்க உள்ளார்.
திரிதந்தி ஸ்ரீமன் நாராயண ராமானுஜ சின்ன ஜீயர் சுவாமிகள் பிரதமருடன் சந்திப்பு

திரிதந்தி ஸ்ரீமன் நாராயண ராமானுஜ சின்ன ஜீயர் சுவாமிகள் பிரதமர் திரு. நரேந்திர மோடியை இன்று புதுதில்லியில் சந்தித்து பேசினார். 2017 ஆம் ஆண்டு ராமானுஜ ஆச்சார்ய சுவாமிகளின் 1000-வது பிறந்த தினத்தை முன்னிட்டு ஏற்பாடு செய்யப்பட்டுள்ள நிகழ்ச்சிகள் குறித்தும், இது தொடர்பாக ஐதராபாத்தில் 216-அடி உயரமுடைய ராமனுஜ ஆச்சார்ய சுவாமிகளின் உருவச்சிலையை நிறுவுவது குறித்தும் அவர் பிரதமரிடம் விவரித்தார். 1017 ஆம் ஆண்டு பிறந்த ராமானுஜ ஆச்சார்ய சுவாமிகள் சிறந்த ஆன்மீக தலைவர் ஆவார்.
அறிவியல், தொழில்நுட்பம் மற்றும் வேளாண்மை உள்ளிட்ட துறைகளில் பரஸ்பர பயன்களைப் பெறும் வகையில் இந்தியா மற்றும் பெலாரஸ் இடையே அறிவியல் மற்றும் தொழில்நுட்ப ஒத்துழைப்புக்கான உடன்படிக்கைக்கு மத்திய அமைச்சரவை ஒப்புதல்

அறிவியல், தொழில்நுட்பம் மற்றும் வேளாண்மை உள்ளிட்ட துறைகளில் பரஸ்பர பயன்களைப் பெறும் வகையில் இந்திய தேசிய அறிவியல் அகாடமி (ஐ.என்.எஸ்.ஏ.) மற்றும் பெலாரசின் தேசிய அறிவியல் அகாடமி ஆகியவற்றுக்கு இடையே உடன்படிக்கை செய்து கொள்வது குறித்து பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை கூட்டத்தில் விளக்கப்பட்டது. இந்த உடன்படிக்கை கடந்த 2017 செப்டம்பர் 12ம் தேதி பெலாரஸ் அதிபர் மேதகு திரு. அலெக்சாண்டர் லுகாஷென்கோ விஜயத்தின் போது பரிமாறிக்கொள்ளப்பட்டது. இந்தியா மற்றும் பெலாரசின் தொழில்நுட்பங்களை அடையாளம் காண்பது, மதிப்பிடுவது, உருவாக்குவது மற்றும் உலகளாவிய அளவில் வர்த்தகமயமாக்குவது இந்த உடன்படிக்கையின் நோக்கமாகும். இது இருநாடுகளிலும் உள்ள நிறுவனங்களுக்கு ஆராய்ச்சி, தொழில்நுட்ப பரிமாற்றம் இருநாட்டுக்கும் பரிவர்த்தனைகள் மற்றும் கூட்டு பயிலரங்குகளுக்கு ஆதரவு அளிப்பதுடன் அறிவியல் மற்றும் பொருளாதார பயன்களை அளிக்கும்.
தெற்காசிய செயற்கைக்கோள் – சில சிறப்பம்சங்கள்

தெற்காசிய அண்டை நாடுகளுக்கு பிரதமர் திரு. நரேந்திர மோடி விண்ணில் அளித்துள்ள தனித்துவமான பரிசு, விண்வெளி ராஜதந்திரத்தை புதிய உச்சத்துக்கு கொண்டு சென்றுள்ளது. • அருகில் உள்ள நாடுகள் எந்தக் கட்டணமும் இல்லாமல் தகவல் தொடர்பு செயற்கைக்கோளைப் பயன்படுத்திக் கொள்ளலாம் என்ற பரிசு, உலகெங்கும் இதுவரை இல்லாத ஒரு முன்னுதாரணம். • 2 டன்களுக்கும் அதிகமான எடை கொண்ட இந்த செயற்கைக்கோள், ரூ.230 கோடிக்கும் அதிகமான செலவில் மூன்று ஆண்டுகளில் உருவாக்கப்பட்டது. • இதன் செயல்பாட்டுத் தடம் தெற்காசியா முழுவதும் பரந்ததாக இருக்கும். • தெற்காசிய செயற்கைக்கோளில் 12 Ku பாண்ட் டிரான்ஸ்பான்டர்கள் உள்ளன. இந்தியாவின் அருகில் உள்ள நாடுகள் தகவல் தொடர்பை மேம்படுத்திக் கொள்ள இவற்றைப் பயன்படுத்திக் கொள்ளலாம். • ஒவ்வொரு நாட்டுக்கும் குறைந்தது ஒரு டிரான்ஸ்பான்டரை பயன்படுத்திக் கொள்ள வசதி செய்யப்படும். தங்களுடைய சொந்த செயல்திட்டங்களை அதன் மூலம் அந்த நாடுகள் அனுப்பிக் கொள்ளலாம். • DTH தொலைக்காட்சி சேவை, VSAT தொடர்புகள், டெலி-கல்வி, டெலி மருத்துவம் மற்றும் பேரழிவு மேலாண்மை ஆதரவு போன்றவற்றில் இந்த செயற்கைக்கோள் வசதிகளை அளிக்கும். பூகம்பம், புயல்,வெள்ளம் மற்றும் சுனாமி போன்ற பேரழிவுக் காலங்களில் முக்கியமான தகவல் தொடர்பு இணைப்புகளை அளிப்பதாக இது இருக்கும். • இந்த செயற்கைக்கோள் மூலம் பயன்பெறும் ஏழு தெற்காசிய நாடுகளின் அரசுகளின் தலைவர்களும், செயற்கைக்கோள் வெற்றிகரமாக விண்ணில் செலுத்தப்பட்டதன் தனித்துவமான கொண்டாட்டத்தில், காணொலிக் காட்சி மூலமாக தொடர்பில் இருந்தனர்.